Joakim er opvokset i Søndersø og har altid vidst, at han ville blive i området. Han er et stort familiemenneske og vil gerne være tæt på familien, der bor i Søndersø og Bogense.



Han har aldrig overvejet at forlade Bogense. Heller ikke dengang han stod uden job.



De fleste af hans venner vil også gerne blive boende i området og har søgt job i og omkring Bogense, fortæller han.



Mange af dem pendler for uddannelse og job. Fra Bogense til Søndersø eller til Odense. Men de bliver stort set allesammen boende her.



Derfor har han alt, han skal bruge inden for få kilometers radius. Selvom de gamle fiskere siger, at det ikke længere kan betale sig at fiske her og tager til Juelsminde i stedet.



Joakim er meget tilfreds med det liv, han lever her.



Han har hele sin familie tæt på sig og bruger meget at sin fritid på at fiske efter fladfisk, makreller og havørreder ved Skodstrup strand. Han har også lige købt en jolle af en ven, som han er i gang med at sætte i stand, så han snart kan få sat noget garn ud.



Og så er jobbet uden tvivl også med til at gøre, at han er glad, hver dag han slår øjnene op, derovre på den anden side af marken.



- Jeg elsker at komme på arbejde hver dag, og mine arbejdskolleger er super at være sammen med. De dage, hvor vi skal møde klokken fem, er jeg her ti minutter i fire. For jeg vil bare i gang så hurtigt som muligt.